1942. આનંદ કુટિર આશ્રમમાં તેમના રોકાણના પાંચમા દિવસે વર્ષ 1942ના રામનવમીના દિવસે સ્વામી શાંતાનંદજીએ તેઓને સંન્યસ્ત દીક્ષાથી દીક્ષિત કર્યા અને તેમને સ્વામી કૃપાલ્વાનંદનું નામાભિધાન કર્યું. બીજા જ દિવસે સ્વામી કૃપાલ્વાનંદ આશ્રમ છોડી દીધું અને પોતાનું ભ્રમણ શરુ કર્યું. લગભગ ત્રણ મહિના પછી તેઓ ભ્રમણથી કંટાળી ગયા અને સંસ્કૃત શીખવાનો અને શાસ્ત્રોના અધ્યયનનો વિચાર કર્યો. આ રીતે તેઓ આનંદ કુટિર આશ્રમે પરત ફર્યા. ત્યાં તેઓ સ્વામી શાંતાનંદજીને મળ્યા જેઓએ તેમના માટે હરદ્વાર-કનખલના મુનિમંડળ આશ્રમે રહેવાની વ્યવસ્થા કરી. આ આશ્રમ ઉદાસીન પંથનું ભારતમાંનું કેન્દ્ર ગણાય છે. તેની સ્થાપના સ્વામી કેશવાનંદજીએ કરી હતી જેઓ સ્વામી શાંતાનંદજીના ગુરુના ગુરુ હતા. આ પંથ પોતે જ ઘણો પ્રાચીન છે અને તેની સ્થાપના સનતકુમારો તથા નારદ મુનિ દ્વારા થઇ હતી.